Terassit elävöittävät kaupunkikuvaa – Pizzeria Luca satsaa ulkopalveluun: "Kaikki asiakkaat kaipasivat terassipalvelua"

Pizzeria Lucan ravintoloitsija Roshan Salwathura uskoo ravintolaelämyksen vetävän väkeä myös terassille. Joonas Alanne

Joonas Alanne

Pizzeria Luca avaa terassikautensa seremoniallisesti lauantaina 27. huhtikuuta. Palveluun satsaava ravintola on päättänyt lähteä terassikilpailuun mukaan panostamalla pöytiintarjoiluun.

– Terassipalvelulla haluamme elävöittää paitsi ravintolamme edustaa myös kaupunkia. Onneksi meillä on huippu ravintoloitsija, joka uskaltaa hoitaa asiat hiukan eri tavalla kuin muut, kertoo lomamatkaltaan puhelimitse tavoitettu omistaja Luca Platania

– Mielestäni erittäin hyvässä ravintolassa täytyy pitää erittäin hyvää huolta jokaisesta asiakkaasta. Ruoka on tietenkin isossa osassa, mutta nykyään myös asiakaspalvelu on nostettu kokonaan uudelle tasolle. Ruokailusta tulee elämys. Tuotteella ei ole mitään merkitystä, jos et osaa myydä sitä, kertoo ravintoloitsija Roshan Salwathura

Terassiin ja ravintolaelämykseen panostaminen on osa Pizzeria Lucan strategiaa.

– Aloitettuani Tampereella kuukausi sitten olen aterioinut satunnaisesti valitsemieni erilaisten ruokailijoiden – pariskuntien, perheiden, avioparien – kanssa, ja kysynyt, kävivätkö he The Grillissä tai Purpurissa ja mistä he niissä pitivät, kertoo Salwathura.

– Kävi ilmi, että yleisesti Tampereen ravintoloissa kaikki asiakkaat kaipasivat terassipalvelua. Yleensä asiakkaan pitää mennä ravintolaan sisälle, tilata ruoka tiskiltä ja muistaa ottaa ruokailuvälineet ja juomat mukaan, kunnes buzzer ilmoittaa, että ruoka on sisältä noudettavissa. Asiakkaiden mielestä se tuntui kuin he olisivat asioineet ABC:llä.

Frenckellinaukiolla Pizzeria Lucan tiloissa on toiminut aiemminkin ravintolayrittäjiä, joiden toiminta on syystä tai toisesta loppunut. Ravintoloitsija Salwathura uskoo, että uskolliset asiakkaat seuraavat ravintolaa uuteen sijaintiin.

– Toimimme aiemmin pienemmissä tiloissa Hämeenkadulla hyvällä menestyksellä. Kun nämä tilat vapautuivat, Luca ehdotti, että kokeilisimme, kuinka isoksi voimme tämän konseptin viedä, sanoo Salwathura.

Salwathura pyörittää myös helsinkiläistä ravintola Prestoa, joka palkittiin maaliskuussa Italian kauppa- ja teollisuuskamarin yhdessä maan ulkoministeriön kanssa myöntämällä Ospitalità Italiana -sertifikaatilla.